เขตรักษาพันธุ์สัตว์ป่าภูหลวง จังหวัดเลย เปิดให้เข้าศึกษาธรรมชาติและพักแรม 1 พฤศจิกายนนี้
นายวันชัย สิมมาเศียร หัวหน้าเขตรักษาพันธุ์สัตว์ป่าภูหลวง เปิดเผยว่า เขตรักษาพันธุ์สัตว์ป่าภูหลวง จังหวัดเลย กำหนดเปิดให้เข้าศึกษาธรรมชาติและพักแรมในเขตรักษาพันธุ์สัตว์ป่าภูหลวง ประจำปีงบประมาณ พ.ศ.2565 ในวันที่ 1 พฤศจิกายน 2564  ถึง 30 พฤษภาคม 2565 โดยกำหนดให้ผู้จะเข้ามาศึกษาธรรมชาติแบบไป-กลับ หรือพักแรมในโซนบริการ  ต้องปฏิบัติตามมาตรการป้องกันและควบคุมการแพร่ระบาดของโรคโควิด-19 ของกระทรวงสาธารณสุข และตามประกาศของจังหวัดเลย ได้แก่ ต้องได้รับวัคซีนครบ 2 เข็ม ตามเกณฑ์ที่กำหนด รายงานตัวกับพนักงานเจ้าหน้าที่ พร้อมแสดงหลักฐานการได้รับวัคซีนครบ 2 เข็ม รายงานตัวผ่านคิวอาร์โค้ด “ไทยเลยสู้” และลงทะเบียนผ่านแอปพลิเคชันหมอชนะ หรือไทยชนะกรณีได้รับวัคซีนไม่ครบตามเกณฑ์ที่กำหนด ให้นำผล RT-PCR หรือแสดงผลการตรวจหาเชื้อโควิด-19 ภายในระยะเวลาไม่เกิน 72 ชม. (3 วัน) ต่อพนักงานเจ้าหน้าที่ ส่วนผู้ที่ไม่มีเอกสารผลการตรวจเชื้อโควิด-19 ให้รายงานตัวกับพนักงานเจ้าหน้าที่ เพื่อทำการตรวจด้วยชุด Antigen Test Kit (ATK)หากต้องการพักแรม ให้ประสานกับเขตรักษาพันธุ์สัตว์ป่าภูหลวงได้ที่ โทร.06-4024-0743 เพื่อจองบ้านพักและอาหาร โดยไม่อนุญาตให้กางเต็นท์พักแรมและประกอบอาหาร เมื่อประสานัดหมายแล้วให้ดาวน์โหลดเอกสารคำร้องได้ที่ เว็บไซต์สำนักอนุรักษ์สัตว์ป่า กรมอุทยานแห่งชาติ สัตว์ป่า และพันธุ์พืช พร้อมแนบเอกสารที่เกี่ยวข้อง ยื่นเอกสารที่ สำนักบริหารพื้นที่อนุรักษ์ที่ 8 (ขอนแก่น) ด้วยตนเอง หรือทางไปรษณีย์ หรือทางอีเมล์ : wildlifednp8@gmail.com เพื่อขออนุญาตไปใช้สถานที่ในพื้นที่อนุรักษ์สัตว์ป่า ล่วงหน้าอย่างน้อย 5 วันทำการ และรอตอบกลับอนุญาตจาก สำนักบริหารพื้นที่อนุรักษ์ที่ 8 (ขอนแก่น) ก่อนเข้าศึกษาธรรมชาติ